1. ΝΟΜΟΣ 5456 της 5/10 Μαΐου 1932 Περί προσωρινής ρυθμίσεως ζητημάτων Δημοσίου Χρέους. Άρθρ.1.-Μέχρις οριστικής διαρρυθμίσεως των αφορώντων το Δημόσιον Χρέος ο Υπουργός των Οικονομικών, μετ’ έγκρισιν του Υπουργικού Συμβουλίου, δύναται δι’ αποφάσεων αυτού, δημοσιευομένων εις την Εφημερίδα της Κυβερνήσεως, 1.Ν’ αναστέλλη την ενέργειαν χρεωλυτικών αποσβέσεων δημοσίων δανείων εις δραχμάς καθ’ οιονδήποτε τρόπον εκδεδομένων ή συνωμολογημένων ή και των ηγγυημένων απλώς υπό του Δημοσίου. 2.Ν’ αναστέλλη την ενέργειαν χρεωλυτικών αποσβέσεων δημοσίων δανείων καθ’ οιονδήποτε τρόπον εκδεδομένων ή συνωμολογημένων εις ξένον νόμισμα αποκλειστικώς ή εις δραχμάς άμα και ξένων νόμισμα, ως και των απλώς υπό του Δημοσίου ηγγυημένων τοιούτων. 3.Να ενεργή αντί της πλήρους αναστολής κατάθεσιν εις το δια της αυτής ή άλλης αποφάσεώς του οριζόμενον ίδρυμα του ισοπόσου του χρεωλυσίου εις δραχμάς επί τιμή επικαταλλαγής δια της αποφάσεως κανονιζομένη και να επιτρέπη την διάθεσιν των δραχμών τούτων δια δαπάνας του Δημοσίου εν τη αυτή ή άλλη αποφάσει του αναφερομένας. 4.Να ορίζη καταβολήν μόνον των 3/4 του τόκου των ως άνω υπ’ αριθ.1 δανείων, του απαιτητού μετά την 31ην Μάρτ.1932. 5.Να εφαρμόση την διάταξιν υπ’ αριθ.3 και δια το όλον ή μέρος του τόκου των εις την υπ’ αριθ. 2 διάταξιν αναφερομένων δανείων. 6.Ν’ αναστείλη την καταβολήν του δια του άρθρ.5 της συμβάσεως του πρωτοκόλλου της Γενεύης συνωμολογημένου ετησίου χρεωλυσίου εκ τριακοσίων εκατομμυρίων δραχμών. 8.Να εκδίδη τας αποφάσεις τας αναγκαίας ή χρησίμους δια την προπαρασκευήν ή την απρόσκοπτον εφαρμογήν των ως άνω διατάξεων. (Παράγρ.7 δεν υπάρχει εν τω επισήμω κειμένω). Άρθρ.2-Αι αποφάσεις του προηγουμένου άρθρου, δυνάμεναι ν’ ανατρέχωσι μέχρι 1 Απριλίου ε.έ. συμπεριλαμβανομένης, έχουσιν από της δημοσιεύσεώς των ισχύν νόμου επικρατεστέραν πάσης αντιθέτου διατάξεως εις οιονδήποτε νόμον, διάταγμα, σύμβασιν κλπ. στηριζομένης. Άρθρ.3.-Ουδείς κτάται κατ’ ουδενός, ουδέ κατά του Δημοσίου, δικαίωμα αποζημιώσεως εκ της εφαρμογής των άνω αποφάσεων. Άρθρ.4.-Δια Δ/τος, προτάσει του Υπουργικού Συμβουλίου εκδιδομένου, μετά προηγουμένην ητιολογημένην έκθεσιν του Γενικού Λογιστηρίου, δύναται να ληφθώσι μέτρα επιεικέστερα των δια της αποφάσεως του Υπουργού καθοριζομένων δια δάνεια παρουσιάζοντα ειδικάς περιπτώσεις. Άρθρ.5.-Από 1ης Απρ.1932 καταργείται η απαλλαγή από του συνθετικού φόρου προσόδων προερχομένων εκ δανείων του Δημοσίου εκδιδομένων ή συνωμολογημένων εις ξένον νόμισμα αποκλειστικώς ή ξένον νόμισμα άμα και δραχμάς. Άρθρ.6.-Η ισχύς του παρόντος νόμου άρχεται από της 31ης Μαρτ.1932. 